Louise Brown (LA), 2025-02-06:
Tak, formand.
Der er jo en del områder, hvor jeg gerne vil kritisere Enhedslisten, der jo ellers er repræsenteret af søde og rare mennesker – det gælder i hvert fald dem, jeg har mødt her i huset.
Men jeg må også indrømme, at jeg også bliver en smule fascineret af Enhedslistens konsekvens, for når de ser et problem, er svaret altid det samme: Forbyd det, reguler det eller læg en ny restriktion ovenpå.
Den her gang er det så igen, fristes jeg til at sige, speciallæger og privat betaling, der står for skud.
Forslagsstillerne vil med det her beslutningsforslag forbyde, at speciallæger med ydernummer kan tage imod privat betalende patienter.
Det mener de så skulle kunne forhindre, at nogle danskere kan springe over i køen.
Jeg kan sagtens forstå, at det umiddelbart kan virke fristende, hvis man altså, som forslagsstillerne tydeligvis gør, ser sundhedsvæsenet som et nulsumsspil, altså en lukket enhed, hvor enhver forbedring for én automatisk betyder en forværring for en anden.
Men altså, og her kommer lige en slags servicemeddelelse.
Vores sundhedsvæsen er ikke en fast størrelse; det er dog trods alt stadig ret dynamisk.
Vi kan faktisk få mere behandling og kortere ventetider og bedre service, hvis vi skaber de bedste rammer.
Desværre gør det her forslag det præcis modsatte.
For det første: Hvis man tvinger speciallæger til udelukkende at arbejde for det offentlige, vil nogle af dem givetvis vælge at lukke deres praksis eller helt forlade sektoren, og det tror jeg ikke kommer til at betyde, at de offentlige ventelister bliver kortere, tværtimod.
For det andet aflaster private sundhedsforsikringer og egenbetaling det offentlige system.
Forslaget her vil altså ikke få færre til at bruge privathospitaler; det vil bare sikre, at endnu flere bliver tvunget ind på de offentlige ventelister, som presser vores system.
For det tredje bygger det her forslag på en misforståelse af begrebet retfærdighed.
Er det uretfærdigt, at nogle vælger at betale for en hurtigere behandling, eller er det mere uretfærdigt, at staten nægter mennesker muligheden for at gøre noget ved deres helbred, bare fordi alle ikke har muligheden for at gøre det?
Tænker man i Enhedslisten slet ikke over, hvad det er for et samfund, vi skaber, hvis ingen må gøre noget mere end andre.
Når borgere selv vælger at betale for en behandling eller får et forsikringsselskab til det, tilføres der jo rent faktisk penge til vores sundhedssystem, til vores alle sammens sundhedsvæsen.
I Liberal Alliance mener vi, at målet må være at sikre hurtigere behandling for alle, ikke at spænde ben for dem, der har fundet en løsning, og som ovenikøbet også er med til at finansiere det offentlige system igennem deres skattebetaling.
Lad os i stedet se på de reelle problemer, som er lange ventelister, mangel på speciallæger og et ineffektivt sundhedsbureaukrati, og lad os så gøre noget ved det i stedet for at forsøge at skabe et kommunistisk misundelsessamfund, hvor ingen må have mere end andre.
Løsningen er ikke at begrænse valgfriheden, men at åbne op for flere behandlingsmuligheder, også i det private.
I Liberal Alliance er vi ligeglade med, om man bliver behandlet i det private eller i det offentlige; bare man bliver behandlet hurtigt, og bare man bliver behandlet godt.
Tak for ordet.